
Ministrstvo za okolje, podnebje in energijo izdaja na podlagi 77. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24), 110. člena Zakona o urejanju prostora (Uradni list RS, št. 61/17, 199/21 - ZUreP-3 in 20/22 – odl. US) v povezavi z 298. členom Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24 in 25/25 – odl. US), prvega odstavka 101. a člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) v upravni zadevi določitve planov, za katere je treba izvesti postopek celovite presoje njihovih vplivov na okolje, za četrte spremembe in dopolnitve Občinskega prostorskega načrta Občine Borovnica, pripravljavcu plana, Občini Borovnica, Paplerjeva 22, 1353 Borovnica, ki ga zastopa podjetje Kaliopa, Informacijske rešitve d.o.o., Letališka cesta 32 j, 1000 Ljubljana, naslednjo


ODLOČBO

1. V postopku priprave četrtih sprememb in dopolnitev Občinskega prostorskega načrta Občine Borovnica ni treba izvesti celovite presoje vplivov na okolje. 
2. V postopku priprave četrtih sprememb in dopolnitev Občinskega prostorskega načrta Občine Borovnica ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

Obrazložitev

Pripravljavec plana, Občina Borovnica, Paplerjeva 22, 1353 Borovnica, ki ga zastopa podjetje Kaliopa, Informacijske rešitve d.o.o., Letališka cesta 32 j, 1000 Ljubljana (v nadaljnjem besedilu pooblaščenec) je z vlogo, št. do019/2025 z dne 24. 6. 2025, prejeto istega dne, Ministrstvo za okolje, podnebje in energijo (v nadaljnjem besedilu ministrstvo) zaprosil, da v skladu s 110. členom Zakona o urejanju prostora (Uradni list RS, št. 61/17, 199/21 - ZUreP-3 in 20/22 – odl. US; v nadaljnjem besedilu ZUreP-2) odloči o obveznosti izvedbe celovite presoje vplivov na okolje za četrte spremembe in dopolnitve Občinskega prostorskega načrta Občine Borovnica (v nadaljnjem besedilu SD OPN 4). Na poziv ministrstva je vlogo dopolnil dne 11. 7. 2025.

Vlogi in dopolnitvi vloge je bila priložena naslednja dokumentacija:
· Pooblastilo, št. 3500-0019/2020-80, z dne 13. 9. 2021;
· mnenja Zavoda RS za varstvo narave, št. 3563-0064/2021-6 z dne 4. 7. 2022, št. 3563-0064/2021-9 z dne 15. 5. 2024 in št. 3563-0226/2025-3 z dne 30. 5. 2025;
· mnenje Ministrstva za zdravje, št. 350-130/2021-13, s prilogo št. 350-74/2021-6 (256) z dne 8. 5. 2024;
· mnenji Ministrstva za kmetijstvo, gozdarstvo in prehrano s področja gozdarstva, št. 3401-46/2006/36 z dne 6. 3. 2023 in št. 3401-46/2006/45 z dne 21. 5. 2024;
· mnenje Zavoda za gozdove Slovenije, št. 3407-422/2021-9 z dne 13. 1. 2023;
· mnenje Ministrstva za kmetijstvo, gozdarstvo in prehrano s področja kmetijstva, št. 3502-70/2021/8 z dne 22. 7. 2022;
· mnenji Ministrstva za kulturo, št. 3501-81/2021-3340-21 z dne 21. 5. 2024 in št. 3501-81/2021-3340-38 z dne 21. 11. 2024;
· mnenje Zavoda za ribištvo Slovenije, št. 420-93/2010-7 z dne 14. 5. 2024;
· mnenja Direkcije RS za vode, št. 35010-18/2022-5 z dne 23. 11. 2023, št. 35011-3/2024-3 z dne 27. 5. 2024 in št. 3511-14/2024-4 z dne 3. 6. 2025.

Na spletnem strežniku Ministrstva za naravne vire in prostor je bilo dne 9. 7. 2025 objavljeno naslednje gradivo:
· Odlok o Občinskem prostorskem načrtu Občine Borovnica - osnutek (besedilo in grafika);
· Opis pobud v postopku četrtih spremembe in dopolnitve OPN Občine Borovnica (tabelarični prikaz);
· Strokovno mnenje glede sprememb in dopolnitev OPN Borovnica na območju Ljubljanskega barja z vidika varstva narave (CKKF, marec 2023);
· Geološko-geomehanski elaborat ocen plazovitosti in ogroženosti parcel – 4. spremembe in dopolnitve OPN v občini Borovnica (BD Projektiva, Domen Bajec s.p., št. GG 43/2024, 30. 11. 2024);
· Izhodišča za pripravo četrtih sprememb in dopolnitev Občinskega prostorskega načrta Občine Borovnica (Kaliopa d.o.o., št. 430-0009/2021-7, marec 2024);
· spremljajoče gradivo.

[bookmark: OLE_LINK1]Po 77. členu Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24, v nadaljevanju ZVO-2) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan, ter pridobiti potrdilo ministrstva o sprejemljivosti njegove izvedbe na okolje. ZVO-2 v drugem odstavku 77. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Na podlagi tretjega odstavka 77. člena ZVO-2 se celovita presoja vplivov na okolje izvede tudi za drug plan, če ministrstvo oceni, da bi lahko njegova izvedba pomembneje vplivala na okolje.

Skladno s tretjim odstavkom 110. člena Zakona o urejanju prostora (Uradni list RS, št. 61/17, 199/21 - ZUreP-3 in 20/22 – odl. US; v nadaljnjem besedilu: ZUreP-2) občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje. Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje

Zakon o urejanju prostora - ZUreP-3 (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24, 109/24 in 25/25 – odl. US) v tretjem odstavku 298. člena določa, da se postopki priprave prostorskih aktov, začeti na podlagi ZUreP-2, se končajo po dosedanjih predpisih.

Po določilu četrtega odstavka 89. člena ZVO-2 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

Ministrstvo je gradivo preučilo in ugotovilo, da se SD OPN 4 nanaša na območje celotne Občine Borovnica in obsega spremembe besedila in grafičnega dela odloka. SD OPN 4 obsega spremembe osnovne in podrobnejše namenske rabe prostora, vključno s spremembami primarne rabe v območja stavbnih zemljišč in izvzemi stavbnih zemljišč zaradi sprememb v osnovno namensko rabo, ter spremembe kmetijskih zemljišč v gozdna. Spremembe se nanašajo tudi na enote urejanja prostora, prostorske izvedbene pogoje ter uskladitev z obstoječim stanjem in novelirano zakonodajo. S SD OPN 4 se v prostor umeščajo protipoplavni ukrepi na podlagi izvedene hidrološko hidravlične študije in sprememba kmetijskega zemljišča v gozd na območju EUP BO1/52, ki jo predlaga ZRSVN (strokovno mnenje CKKF, marec 2023), zaradi zagotavljanja habitatov kvalifikacijskih vrst dvoživk in zatočišč za prosto živeče živali. 
Na podlagi predloženega gradiva ministrstvo ugotavlja, da se s SD OPN 4 ne načrtujejo posegi, za katere je treba izvesti presojo vplivov na okolje v skladu z 89. členom ZVO-2 in Uredbo o PVO. 

Na podlagi 101. člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani. 

Pooblaščenec pripravljavca plana je na ministrstvo posredoval mnenja Zavoda RS za varstvo narave (v nadaljnjem besedilu ZRSVN) št. 3563-0064/2021-6 z dne 4. 7. 2022, št. 3563-0064/2021-9 z dne 15. 5. 2024 in št. 3563-0226/2025-3 z dne 30. 5. 2025. ZRSVN je v postopku ugotavljanja verjetnosti pomembnejših vplivov SD OPN 4 na okolje izdal mnenje št. 3563-0064/2021-6 z dne 4. 7. 2022, v katerem je ugotovil, da je za plan treba izvesti presojo sprejemljivosti na varovana območja narave, saj posega v območje večjega števila varovanih vrst in habitatnih tipov. Iz mnenja ZRSVN, izdanega na podlagi dopolnjenega gradiva, št. 3563-0064/2021-9 z dne 15. 5. 2024, prav tako izhaja, da je za SD OPN 4 treba izvesti presojo sprejemljivosti na varovana območja narave, saj so z njim predvideni protipoplavni ukrepi, ki obsegajo 25 ha veliko območje na varovanem območju narave. V mnenju št. 3563-0064/2021-9 z dne 15. 5. 2024 pa je ZRSVN ugotovil, da so posegi na varovana območja ustrezno zmanjšani, prav tako je protipoplavni ukrep na območju Ljubljanskega barja, usklajen na sestanku 14. 10. 2024, ustrezno opredeljen v tekstualnem delu SD OPN 4. ZRSVN zato meni, da SD OPN 4 ne bo pomembneje vplival na varstvene cilje varovanih območij, njihovo celovitost in povezljivost, zato zanj ni treba izvesti presoje sprejemljivosti na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 77. člena ZVO-2 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Pripravljavec plana je ministrstvu posredoval mnenja iz 3. člena Uredbe o merilih in sicer: Ministrstva za zdravje, ZRSVN, Ministrstva za kulturo, Ministrstva za kmetijstvo, gozdarstvo in prehrano s področja kmetijstva ter gozdarstva in lovstva, Zavoda za gozdove Slovenije, Zavoda za ribištvo Slovenije in Direkcije RS za vode. 

ZRSVN je v mnenju št. 3563-0064/2021-6 z dne 4. 7. 2022 navedel, da bo SD OPN 4 lahko negativno vplival na naravne vrednote in biotsko raznovrstnost, zato je zanj treba izvesti celovito presojo vplivov na okolje. Na podlagi dopolnjenega gradiva je ZRSVN izdal mnenje št. 3563-0064/2021-9 z dne 15. 5. 2024, iz katerega je razvidno, da je bilo več pobud, ki bi lahko pomembneje vplivale na območja z naravovarstvenim statusom, umaknjenih ali ustrezno zmanjšanih, zato je ocenil, da SD OPN 4 ne bo pomembneje vplival na naravne vrednote in biotsko raznovrstnost. Prav tako iz mnenja št. 3563-0226/2025-3, z dne 30. 5. 2025 izhaja, da  SD OPN 4 ne bo pomembneje vplival na naravne vrednote in ekološko pomemba območja. Skladno z navedenim ZRSVN meni, da za SD OPN 4 ni treba izvesti celovite presoje vplivov na okolje z vidika ohranjanja narave.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3502-70/2021/8 z dne 22. 7. 2022, v katerem je ugotovilo, da za SD OPN 4 s stališča varstva kmetijskih zemljišč ni treba izvesti celovite presoje vplivov na okolje.

Za področje gozdarstva je Ministrstvo za kmetijstvo, gozdarstvo in prehrano izdalo mnenje št. 3401-46/2006/36 z dne 6. 3. 2023, v katerem je upoštevalo tudi mnenje Zavoda za gozdove Slovenije, št. 3407-422/2021-9 z dne 13. 1. 2023, v katerem je navedeno, da je zaradi določenih pobud za spremembo namenske rabe prostora iz kmetijskih zemljišč v zelene površine zaradi umeščanja športno-rekreacijskih dejavnosti in za spremembo območij zelenih površin v območje centralnih dejavnosti pričakovati pomembnejše vplive na življenjsko okolje prostoživečih živali in zmožnost za prehajanje divjadi. Ministrstvo za kmetijstvo, gozdarstvo in prehrano je predlagalo, da se preuči možnost premestitve dejavnosti na drugo lokacijo. Na podlagi dopolnjenega gradiva je Ministrstvo za kmetijstvo, gozdarstvo in prehrano izdalo mnenje št. 3401-46/2006/45, z dne 21. 5. 2024, v katerem je ugotovljeno, da pobude in spremembe v SD OPN 4 ne posegajo v gozdni prostor, prav tako spremembe kmetijskih zemljišč v stavbna ne bodo imele več vpliva na zmožnost prehajanja divjadi. Skladno z navedenim Ministrstvo za kmetijstvo, gozdarstvo in prehrano meni, da SD OPN 4 ne bo imel bistvenega vpliva na okolje z vidika gozdarstva in lovstva.

Zavod za ribištvo Slovenije je podal mnenje, št 420-93/2010-7 z dne 14. 5. 2024, v katerem je navedel, da SD OPN 4 ustrezno upošteva podane področne smernice, zato je s stališča ribištva sprejemljiv.

Ministrstvo za kulturo je v postopku podalo mnenji št. 3501-81/2021-3340-21, z dne 21. 5. 2024 in št. 3501-81/2021-3340-38, z dne 21. 11. 2024. V mnenju z dne 21. 5. 2024 je navedlo, da obstaja verjetnost vpliva SD OPN 4 na enote registrirane kulturne dediščine, vendar celovita presoja vplivov ni potrebna, saj bo varstvo kulturne dediščine možno zagotoviti v okviru postopka prostorskega načrtovanja. Ministrstvo za kulturo je v mnenju navedlo še, da v primeru načrtovanja posegov v okolje, za katere je treba izvesti presojo vplivov na okolje v skladu s Uredbo o PVO, je za SD OPN 4 treba izvesti presojo vplivov na arheološke ostaline. Na podlagi pojasnil pooblaščenca je Ministrstvo za kulturo dne 21. 11. 2024 podalo mnenje št. 3501-81/2021-3340-38, da se s SD OPN 4 ne načrtujejo posegi, za katere je treba izvesti presojo vplivov na okolje, zato zanj ni treba izvesti presoje na arheološke ostaline. 

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 350-74/2021-6 (256) z dne 8. 5. 2024, s katerim soglaša. NIJZ je v mnenju navedel, da na podlagi podatkov o značilnostih plana, značilnosti vplivov in območij, ki bodo verjetno prizadeta, ter podatkov o pomenu in ranljivosti območij izvedba SD OPN 4 verjetno ne bo pomembneje vplival na zdravje in počutje ljudi. 

Direkcija RS za vode je izdala smernice s področja upravljanja z vodami, št. 35010-18/2022-5, z dne 23. 11. 2023, v katerih se je opredelila tudi do verjetnosti pomembnejših vplivov plana na okolje, ter mnenji št. 35011-3/2024-3 z dne 27. 5. 2024 in št. 3511-14/2024-4 z dne 3. 6. 2025 o verjetnosti pomembnejših vplivov plana na okolje z vidika upravljanja z vodami. Iz smernic št. 35010-18/2022-5, z dne 23. 11. 2023 in mnenja št. 35011-3/2024-3 z dne 27. 5. 2025 je razvidno, da je Direkcija RS za vode ugotovila pomembnejše vplive SD OPN 4 na področje upravljanja z vodami zaradi posegov na poplavna, plazljiva in erozijsko ogrožena območja, vodovarstvena območja ter vodna in priobalna zemljišča. Na podlagi dopolnjenega gradiva je Direkcija RS za vode izdala mnenje št. 3511-14/2024-4 z dne 3. 6. 2025, v katerem je navedla, da so bile nekatere pobude na območju poplav izločene, pobude na plazljivih območjih pa preverjene v okviru geološko-geomehanskega elaborata. Direkcija RS za vode je še navedla, da se bo Občina Borovnica še opredelila do izvedbe dodatnih razlivih površin in dodatno preverila možnost zagotavljanja protipoplavnih ukrepov na območju, namenjenem zaščiti in reševanju (gasilci). Skladno z navedenim Direkcija RS za vode meni, da SD OPN 4 ne bo pomembneje vplival na okolje z vidika upravljanja z vodami.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:
-	S SD OPN 4 se načrtuje sprememba besedila in grafičnega dela (zlasti na spremembe namenske rabe prostora, enot urejanja prostora in prostorskih izvedbenih pogojev ter na uskladitev z dejanskim stanjem in novelirano zakonodajo); 
-	SD OPN 4 zadeva več enot kulturne dediščine, kar je v mnenju ugotovilo tudi Ministrstvo za kulturo, vendar pomembnejših negativnih vplivov, ki bi zahtevali strateško presojo vplivov na kulturno dediščino in arheološke ostaline ni pričakovati. 
-	S SD OPN 4 se ne bodo načrtovali posegi, ki bi pomembno vplivali na gozdna ali kmetijska zemljišča, kar sta v mnenjih ugotovila tudi Zavod za gozdove Slovenije in Ministrstvo za kmetijstvo, gozdarstvo in prehrano;
-	SD OPN 4 ne bo pomembneje vplival na območja naravnih vrednot ali območja, pomembna za biotsko raznovrstnost, kar je v mnenju ugotovil tudi ZRSVN;
-	Z izvedbo SD OPN 4 ne bodo nastali verjetno pomembni vplivi na vode in upravljanje z vodami, kar je v mnenju ugotovila tudi Direkcija RS za vode.
-	S SD OPN 4 se ne umeščajo nove dejavnosti, zaradi katerih bi lahko nastali pomembni vplivi na zdravje ljudi, kar je v mnenju ugotovil tudi NIJZ, s katerim soglaša Ministrstvo za zdravje.

Upoštevajoč merila iz 2. člena Uredbe o merilih in mnenj iz 3. člena te uredbe, s katerimi se strinja tudi ministrstvo, SD OPN 4 ne bo pomembno vplival na okolje in zanj ni treba izvesti celovite presoje vplivov na okolje. 

Po pregledu vseh prejetih gradiv in mnenj je ministrstvo ugotovilo, da v postopku sprejemanja SD OPN 4 ni treba izvesti celovite presoje vplivov na okolje po 77. členu ZVO-2, zato je odločilo, kot izhaja iz izreka te odločbe.


Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se vloži pisno pri navedenem sodišču.


Postopek vodila:

Mojca Lenardič	dr. Tanja Pucelj Vidović
Podsekretarka	Vodja Sektorja za okoljske presoje



Vročiti (elektronsko):
- KALIOPA, informacijske rešitve d.o.o., Letališka 32 j, 1000 Ljubljana, urbanizem@kaliopa.si  

V vednost (elektronsko):
- Občina Borovnica, obcina@borovnica.si
- Ministrstvo za naravne vire in prostor, Direktorat za prostor in graditev, gp.mnvp@gov.si 
- Direkcija RS za vode, gp.drsv@gov.si 
- Ministrstvo za zdravje, Direktorat za javno zdravje, gp.mz@gov.si 
- Ministrstvo za kulturo, Direktorat za kulturno dediščino, gp.mk@gov.si 
- Zavod RS za varstvo narave, OE Ljubljana, info.lj@zrsvn.si 
- Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si
- Ministrstvo za kmetijstvo, gozdarstvo in prehrano, Direktorat za gozdarstvo in lovstvo, gp.mkgp@gov.si 
- Zavod za ribištvo Slovenije, info@zzrs.si 

